بسطيلة

البسطيلة ولا الپاستيلا طبق مغريبي، و هي نوع من المعجنات المصنوعة من العجينة و عامرة بالبصلة، لحم الحمام (ولا الدجاج، الديك الرومي، ولا لحوت و لماكلة د لبحر) طايب ف زّعفران، المعدنوس و القزبور، البيض المسلوق واللوز، و مخلط الحلو و المالح معا القرفة.

لأصل ديال لبسطيلة غالباً ف لمغريب، و ب تّحديد ف مدينة فاس و نّواحي ديالها، ولاكين يقدر يكون شي تأتير أندالوسي. ف غرب دزاير كانلقاو لبسطيلة ب دّجاج لي دخلات ل تماك ف وقت معطّل، حيت مامدكوراش ف كتوب طّياب لقدام على لكوزينة دّزايرية.

لبسطيلة تّقليدية كاتكون مصاوبة ب لحم لحمام، ؤ كاتكون كبيرة بزاف بحيت كاتوكّل 10 د نّاس. لمصاوبة د هاد لبسطيلة ف لقديم كانت كاتطلب تعاون ديال فرقة د طّباخا، ؤ كانت من لأكلات لمفضلة ديال لفاميلات لمرفّحة، ؤ ف سّتيقبالات و لمأدبات د لقصور عند سّلالات لملكية لي حكمات لمغريب.

تقدر تكون صناعة لورقة، لي كاتدخل ف لمصاوبة د لبسطيلة، أتّرات على تطور معجنات ؤروپية مشهورة دابا بحال ميلفوي ف فرانسا و سفوڭلياطيلي ف طّاليان.

 لأصل 
كاينين بزاف لإدعاءَات على لأصل د لبسطيلة، شي وحدين كيحطوه ف بلايص بعاد على لمغريب، متلا ف الشينوا، و بلي جابوه لعرب معاهوم ف لفتوحات ديال لقرن 8. واحد لفرضية خرة كاتڭول بلي لبسطيلة أصلها طبق أمازيغي ديال دّجاج لمطبوخ ف زّعفران، عندو نفس سّمية، ؤ بلي لعرب ف لفتوحات جابو معاهوم لفن ديال صناعة لورقة ؤ مكونات خرين من شّرق لأوسط. ولاكين أقوى لفرضيات كاتحط لأصل ديال هاد لأكلة ك نتيجة د التفاعل مابين لكوزينة لمغريبية و لكوزينة لأندالوسية.

 لفرضية لأندالوسية 
وحدة من لفرضيات ديال لأصل لأندالوسي د لبسطيلة ديالت لمؤرخ د لماكلة رودولف ڭريڤي، لي ڭال بلي لجدة د لبسطيلة هيا واحد لأكلة أندالوسية سميتها "الجذابة". هاد لفرضية ترفضات من طاراف باحتين خرين حيت بزاف د لمدون لي هاجرو ليها لموريسكيين بحال تطوان، ؤ تا مدون د غرب دزاير، ماعرفاتش لبسطيلة ف وقت مبكّر، و مادخلاتها تا هاجرو عائلات فاسية ل تماك. كيبان من هنا ديجا بلي لأصل د لبسطيلة يقدر يكون هوّا مدينة فاس.

دليل أخور ضد لأصل لأندالوسي د لبسطيلة هوّا طريقة التحضير و لمكونات. حيت لكوزينة د شمال إفريقيا معتامدة على سّمن و زّبدة، لي كاتدخل ف مكونات لبسطيلة، ف لوقت لي لجذابة كانت كاتصاوب ب زّيت، كيما لأكلات لأندالوسية بشكل عام. تال هادي 250 عام كانت زّبدة ف ؤروپا كاتّعتابر مادة طبية، و رّومان ؤ ليونانيين لقدام كانو كيعتابرو زّبدة "لماكلة ديال لمهيمجين"، و ف لقرون لوسطانية كانو غير لفوقارا لؤروپيين لي كياكلوها. لمصاوبة د لجذابة تاهيا ماشي بحال لبسطيلة، حيت لوراق ديالها كيكونو غلاض، ؤ ماكايتّستعملش فيهوم لبيض كيما لبسطيلة.

يلا كانت لجذابة لعبات دور ف تطوير لبسطيلة، غادي تكون غير ف تخدام لّوز و سّكار. و يلا كانت لجذابة هيّا لأصل لموباشير ديال لبسطيلة، ماكاين تا شي سبب لاش غادي تبدل سميتها على غفلة ملي تدوز ل لمغريب، و سيرتو تولي سميتها عندها أصل لاتيني، لي مامدكورش ڭاع ف لكتوبا د طّياب لأندالوسي. خوصي خاڤيير سيموني ب لموقابيل كيڭول ف كتابو Glosario de voces ibéricas y latinas usadas entre los mozárabes بلي كلمة bestila كانت موجودة ف لموزارابية، ؤ كاتعني "خبزة صغيرة"، ؤ أصلها من لّاتينية .

 لفرضية لفاسية 
بزاف لي كيشوفو كلمة "بسطيلة" ؤلا "پاستيلا" كيمشي عقلهوم ديريكت معا أصل سپنيولي ؤلا موزارابي (من لموزارابية، لهجة لاتينية أندالوسية كانو كيهضروها لموريسكيين) ديال لكلمة، ؤ كينساو بلي واحد لوقت لّوغة لّاتينية كانت مهضورة ف لمدون د لمغريب، ف لفترة د قبل لإسلام، ؤ تا لقرون لّولة د لفترة لإسلامية. لفرضية لمضادة إدن تقدر تكون بلي سّمية د هاد لأكلة جاية نيشان من لّاتينية لي كانت مهضورة ف لمغريب، سيرتو مدينة وليلي، لي بعيدة ب 60 كيلوميطر من فاس. لمدينة د فاس نيت بعدما تأسسات، عمّروها ف لّول قبائل أوربة لأمازيغية لي هاجرو من وليلي معا إدريس تّاني، و لي كانو بدلو دينهوم من لمسيحية ل لإسلام. لكلمة لّاتينية ، پاستيلوم، لي كاتعني "لخبزة صّغيرة"، تقدر تكون هيّا لأصل ديال پاستيلا ؤلا بسطيلة.

لپاستيلوم كانت واحد لخبزة ؤلا كعكة مدوّرة لي كانت كاتّعطا قربان ل لأرباب د رّومان ف إطار طّقوس د لعبادة لوتنية لي كانت منتاشرة ف لإمبراطورية الرومانية، بما فيها إقليم موريطانية الطنجية ف شمال لمغريب. هاد لخبزة ؤلا لكعكة تقدر تكون عطات معجنات ب نواع مختالفين ف مناطق بحال ف سوريا، أناطوليا و فرانسا، لي معا مرور زّمان غبرات ؤ مابقا ليها أتار. ف لقرن 12 ف فرانسا متلا، كانو أنواع د لمعجنات سميتهوم pastillus، ؤلا wastellus، ؤلا gastiel كاتعمّرو ب لّحم ؤلا لحوت، ؤ كيتّعتابرو أكلات ديال لّوكس لي كياكلوهوم غي لأرسطقراطيين. ف لڭزاير لبريطانية لماليك د سكوطلاندا ويليام لملقب ب السبع حط طبق سميتو wastelli dominici فاش عرض على لماليك د النڭليز ريتشارد قلب السبع. بزاف د لباحتين حاولو يلقاو رابط مابين هاد "لبسطيلات لقديمة" من جيهة و لجذابة و لبسطيلة لمغريبية من جيهة خرة، ولاكين ماكيبانش بلي كاين شي رابط موباشير بيناتهوم.

كاينة إمكانية خرة ل لأصل د لبسطيلة، لي هيّا واحد لمعجنة أمازيغية د لأطلس لمتوسط كاتسما "تارخدولت"، لي كاتعمّر ب لبڭري ؤلا لغنمي، ؤ كاتكون فيها لقرفة، لبيض، زّبدة ؤلا سّمن. ولاكين صعيب نعرفو فوقاش بانت هاد لأكلة تاهيا، ؤ تقدر تكون تارخدولت غير تنويع أطلسي ديال لبسطيلة.

لي كيزيد يدعم لفرضية د لأصل لفاسي ديال لبسطيلة هوّا ببساطة لعدد لكبير د تّنويعات د هاد لأكلة ف لكوزينة لفاسية، لي ماكانلقاوهاش ف مدون خرة، ؤلا دخلات ليها معطّلة. بعض هاد تّنويعات غبرات ف مرة ؤلا قليل فاش كاتصاوب، بحال لبسطيلة ب لخليع، لبسطيلة ب لكفتة و سّمن، ؤ غيرها. لبسطيلة ب لحوت ب لموقابيل هيّا تنويعة لي تّختارعات غير ف لقرن 19 ؤلا 20، ملي هاجرو عائلات فاسية ل مدون ساحلية بحال كازا و رّباط.

 لانتشار 
تاتعتابر لبسطيلة أكلة وطنية ف لمغريب ورمز من رموز لكوزينة لمغريبية وعندها بلاصتها تا ف لكوزينة دّزايرية.
ورقة البسطيلة ف لمغريب كاتسما "الورقة" و كاتكون رقيقة وتتشبه ل "الديول" ف دزاير و "البرواك" ف تونس، وهي ضرورية باش تڭاد البسطيلة.

 بسطيلة الحوت 
بسطيلة الحوت تيكون فيها الحوت و فواكه البحر و الشعرية.

 مڭادة د بسطيلة الحوت 
 عجينة ورقة البسطيلة.
 الزبدة.
 صفار البيض.
 زيت.
 فلفلة.
 سكينجبير.
 القزبور.
 ملحة ت الماكلة.
 عصير ليمون تالحامض.
 شعرية.
 الحوت.
 ويمكن تزيد لماكلة د البحر بحال لكروڤيت و لكالامار.

 كيفاش تتصاوب بتصاور 

 نواع تالبسطيلة 
تتصنع البسطيلة بنواع مختالفة، منها لحم الحمام و الدجاج و الحوت و لماكلة د البحر، و منها الحلو بالسكر و الحليب و ما زهر، و تتقدم بشكال مختالفة منها طبق تقليدي ومنها كاسات (كاپ كيك) ولا ملوية فورقة.
 تصغير|250بك|بسطيلة بلحم لغنمي. تصغير|200بك|بسطيلة بلحم الدجاج. تصغير|300بك|بسطيلة بلحم الحوت و ماكلة البحر.

 تصغير|200بك|بسطيلة بلحم الدجاج و غبرة تالسكار. تصغير|200بك|بسطيلة بماكلة البحر. تصغير|200بك|ملاوي تالبسطيلة.

 مصادر 

تصنيف:كوزينة د لمغريب
تصنيف:كوزينة د لأندالوس
تصنيف:ماكلة
تصنيف:مقالات فيها مصدر و 3000 بايت
تصنيف:كوزينة د جزاير